Hver fjerde pornofilm en kvinde søger på, handler om vold mod hendes eget køn.

Mænd ser stadig mere porno end kvinder, men kvinder søger dobbelt så ofte på film, der indebærer smertefuld analsex, offentlig ydmygelse, tvungen oralsex og voldtægt. Det har Dr. Seth Davidowitz, tidligere dataforsker hos Google, konkluderet efter at have fået adgang til PornHubs søgehistorik og data.

Jeg ved, der er langt mellem pornofilm og virkelighed, men mine oplevelser siger noget andet. Vi ser fra tid til anden en kvindelig blogger, der skriver om mandens urealistiske forventninger til kvinden. Nu vil jeg gøre det samme. Men med omvendt fortegn.

Jeg opfatter kvinder som sjove, smukke, selvstændige, sensuelle og sexede på hver deres måde. Men denne opfattelse er blevet udfordret af mine feltstudier.

Der er gået ’Fifty Shades Of Grey’ i soveværelserne derude. Det smukke og sexede fordufter i skørhed. Det kan ikke blive ’freaky’ nok.

Engang var det hovedreglen, at man knaldede i missionær og havde mulighed for at kigge hinanden i øjnene. Man skiftede selvfølgelig også stilling. Men det var undtagelsesvist, at man var ude i noget masochistisk.

I dag er det nærmest hovedreglen.

Jeg oplever, at kvinder vil kvæles under samleje. Hvis jeg ikke tager initiativ til det, tager de fat i min hånd og kvæler sig selv med den. De vil også spyttes i munden. Det er bare svært at opfylde dét behov, når hun ikke kan åbne munden, fordi det i sagens natur er svært med en hånd rundt om halsen.

Man er enten vild eller kedelig. Det er som om alt mellem kedelig og vild er forsvundet. Er det af egen lyst eller for at leve op til mandens forventninger? Hvis det er sidstnævnte, bør I tage vores forventninger med et gran salt. Jeg repræsenterer dem hvert fald ikke.

Masochisme er tilsyneladende blevet mainstream med ’Fifty Shades Of Grey’. Men jeg har ikke set ’Fifty Shades Of Grey’. Og jeg synes ganske vist, at Suspekt rapper udmærket, men det betyder ikke, at du SKAL sutte den op fra slap, når vi tager hjem sammen.

Det er spændende at eksperimentere, og jeg er ikke så konservativ endda. Jeg nyder også at være dominerende, hvis kvinden nyder det. Jeg forsøger efter bedste evne at leve op til kvindens fantasier, men jeg stopper altså samlejet, når hun råber ’stop’ – umiddelbart efter går det op for mig, at jeg ikke skulle stoppe, men blive ved. Fordi jeg er en del af en voldtægtsfantasi.

I kan kategorisere mig som kedelig. Men jeg savner, at man kan kigge hinanden i øjnene, uden at det skal være akavet, fordi der er forventninger om, at det skal være vildt som på PornHub.

Jeg kunne også bare få mig en kæreste, men det burde ikke være nødvendigt. Hvad er der galt med lidt nærhed og kærlighed, selvom det bare er et engangsknald? Det behøver ikke at nå eller overgå fiktionen hver gang.